**1. ΑΠΟIΚIΑΚΗ ΕΞΑΠΛΩΣΗ**

**Αίτια δεύτερου αποικισμού**

**[**Ο **8ος αιώνας π.Χ.** υπήρξε αφετηρία μιας πρωτοφανούς **εξόδου των Ελλήνων** προς τις ακτές της **Μεσογείου** και του **Εύξεινου πόντου]**.

**[Οι λόγοι που ώθησαν τους Έλληνες στη μετανάστευση ήταν**:

**α)** **οικονομικοί** (κυρίως), όπως η επιθυμία απόκτησης καλλιεργήσιμης γης και η ανάγκη προμήθειας σιδηρομεταλλεύματος και

**β)** **πολιτικοί**, όπως η επικράτηση πολιτικών αντιπάλων, που ανάγκασαν πολλούς να εγκαταλείψουν την πατρίδα τους και να αναζητήσουν νέους χώρους εγκατάστασης].

**Αναχώρηση-εγκατάσταση**

**[**Η εγκατάσταση σε έναν τόπο **δε γινόταν τυχαία**:

* **Η θέση** επιλεγόταν από πριν
* **Η αναχώρηση** ήταν οργανωμένη
* **Ως αρχηγός της αποστολής (οικιστής)** οριζόταν ένα άτομο που είχε ξεχωριστές ικανότητες και ενέπνεε εμπιστοσύνη σε όλους.
* **Η τελετή της αναχώρησης** γινόταν με τη συμμετοχή όλων των κατοίκων μέσα σε ένα κλίμα μεγάλης συγκίνησης.
* **Η πόλη που ιδρυόταν** είχε τις περισσότερες φορές:

**α)**  **πλούσια ενδοχώρα**

**β) και απάνεμο λιμάνι**.

**γ)** Συνήθως προτιμούσαν περιοχή που είχε **φυσική οχύρωση**. Αυτό τους απασχολούσε ιδιαίτερα, γιατί είχαν να αντιμετωπίσουν και την πιθανή έχθρα των κατοίκων της περιοχής. Η συμβίωση γενικά ήταν ειρηνική, αλλά δεν είναι λίγες οι φορές που οι άποικοι πολέμησαν για να κρατήσουν τη θέση τους.]

**Σχέση μητρόπολης-αποικίας**

**[**Η νέα πόλη αποκτούσε **δική της οργάνωση και νέους θεσμούς**. Σταδιακά γινόταν **ανεξάρτητη** και ανέπτυσσε **συμμαχικές και οικονομικές σχέσεις με άλλες πόλεις**.

**Οι δεσμοί** όμως **με τη μητρόπολη (μητέρα-πόλη)** ήταν πάντοτε **στενοί** και η σύγκρουση ανάμεσά τους ήταν αδιανόητη. Και αν αυτό συνέβαινε καμιά φορά, όλοι το κατέκριναν.**]**

**Περιοχές**

**[**Ο χώρος της **Μεσογείου και του Εύξεινου πόντου** πλημμύρισε από εγκαταστάσεις των Ελλήνων. Ιδιαίτερη προτίμηση έδειξαν οι Έλληνες στην **Κάτω Ιταλία**, όπου το πλήθος των αποικιών συνετέλεσε ώστε ο χώρος αυτός να ονομαστεί **Μεγάλη Ελλάδα.]**

**Συνέπειες**

**[**Ο αποικισμός έφερε πολλές αλλαγές στη ζωή όλων των ανθρώπων:

* Η επαφή με άλλους λαούς **διεύρυνε τον πνευματικό ορίζοντα**.
* **Η ζωή άλλαξε**: τα μέταλλα κάλυψαν τη ζήτηση, γεγονός που οδήγησε στη **δημιουργία πολλών επαγγελμάτων.** Η **ανάπτυξη της αγγειοπλαστικής** έδωσε την ευκαιρία σε πολλούς **ζωγράφους** να αξιοποιήσουν το ταλέντο τους.
* Μέχρι τότε οι **έμποροι** («οἱ ἐν πορείᾳ») μετακινούνταν από τόπο σε τόπο και πουλούσαν τα εμπορεύματά τους. Η ευρεία κατανάλωση, καθώς και η αύξηση των αγορών οδήγησαν στη **δημιουργία χώρων, όπου η διάθεση των προϊόντων θα ήταν συνεχής**. Παράλληλα λοιπόν με τους εμπόρους αναπτύχθηκαν και οι **κάπηλοι,** δηλαδή οι μικρέμποροι, οι λιανοπωλητές.**]**